Pasop vir branders hiérFoto bloot ter illustrasie. (Foto: Unsplash) Die Suid-Afrikaanse Weerdiens (SAWD) het Vrydag gewaarsku dat stormsterk wind tussen Tafelbaai en Kaap Agulhas verwag word, terwyl branders teen laatmiddag hoogtes van 5,5 m kan bereik. Dit kan uitdagings inhou vir veral kleiner bote en persoonlike vaartuie soos kajakke. Die gevaar is dat dié vaartuie met water kan opvul en omslaan. Die weer- en seetoestande kan ook tot kort, tydelike onderbrekings by sommige klein hawes lei. ŉ Geel vlak 2-waarskuwing sal Vrydag tot om middernag geld. Volgens die weerdiens word sterk noordwestelike wind van tussen 60 en 80 km/h Vrydagoggend verwag, asook branders tussen 4 m en 4,5 m hoog. Dit sal tot onstuimige seetoestande met agtereenvolgende hoë branders lei. Wind sal na verwagting teen Vrydagmiddag in ’n westelike tot suidwestelike rigting waai, teen ŉ spoed van 30 tot 50 km/h. Branders sal waarskynlik laatmiddag hoogtes van 5 m tot 5,5 m bereik, veral suid van Kaappunt. Die grootste kommer is oor die gebied tussen Hermanus en Kaap Agulhas tussen 09:00 en middernag vanaand. Yellow level 2 warning: Waves: Western Cape Cape: 29/07/2022 pic.twitter.com/krnHvVdTUw — SA Weather Service (@SAWeatherServic) July 28, 2022 ŉ Geel vlak 1-waarskuwing is Vrydag ook vir die Oos-Kaap uitgereik. ’n Steil drukgradiënt tussen ŉ kouefront in die suidwestelike deel van die land en ŉ hoëdrukstelsel in die ooste sal na verwagting tot sterk noordwestelike wind oor die provinsie lei. Dié winde kan moontlik skade aan nedersettings en tydelike strukture veroorsaak. Sommige roetes en vervoerdienste kan ook deur wind, stof en bome wat omgeval het, geraak word. Inwoners word verder gewaarsku dat daar onderbrekings in krag- en kommunikasiestelsels kan wees. Die risiko van wegholveldbrande is ook hoër. Die waarskuwing geld tot 16:00 Vrydagmiddag.